**הזאב מוול סטריט** (באנגלית: **The Wolf of Wall Street**) הוא סרט קולנוע אמריקאי מסוגת קומדיה שחורה משנת 2013, בבימויו של מרטין סקורסזה. זהו שיתוף הפעולה החמישי בין סקורסזה לשחקן לאונרדו דיקפריו, ושיתוף הפעולה השני בין סקורסזה לבין תסריטאי הסרט טראנס וינטר (בעבר עבדו יחד על הסדרה "אימפריית הפשע"). הסרט מבוסס על סיפורו האמיתי של ג'ורדן בלפורט – ברוקר (סוכן מניות) לשעבר ומרצה מוכר, שעסק בסחר לא חוקי של מניות ונודע בשל הסתבכויות עם החוק האמריקאי.

הסרט יצא לאקרנים ב-25 בדצמבר 2013, בארצות הברית ובקנדה במקביל. הסרט התקבל בביקורות חיוביות. הסרט היה מועמד בחמש קטגוריות של פרסי אוסקר, בהן קטגוריית פרס אוסקר לסרט הטוב ביותר וקטגוריית פרס אוסקר לבמאי הטוב ביותר אולם הפסיד לסרטים אחרים בכל חמש הקטגוריות.

עלילת הסרט
----------

הסרט מתחיל ב-1987, תחילת הקריירה של ג'ורדן בלפורט (לאונרדו דיקפריו) כברוקר (סוכן מניות) בחברה מצליחה בוול סטריט. מנהלו (אשר מגלם מתיו מקונוהיי) מייעץ לו לאמץ את אורח החיים ההדוניסטי של סוכני המניות המצליחים, המתבסס על סמים ושירותי מין. אחרי יום שני השחור (1987) אשר הפיל את החברה בה עבד ג'ורדן, הוא מחפש מקור פרנסה חדש ובעקבות המלצתה של אשתו טרזה (כריסטין מיליאוטי) מגיע לחברה קטנה הסוחרת במניות זולות אשר אחוז העמלה עליהן גדול.
בעזרת טכניקות המכירה המפוקפקות שרכש בוול-סטריט מהר מאוד הוא צובר הון פרטי ואף מלמד את הקולגות שלו כיצד להרוויח ממכירה, אפילו ללקוחות בעלי הון עצמי מועט.

ג'ורדן פוגש באקראי את שכנו דוני האזוף (ג'ונה היל), סוכן מכירות, והם הופכים לחברים טובים ויוצרים יחד עם עוד מספר חברים חסרי ניסיון חברת מניות משלהם שעושה רושם רציני ונקראת בשם חסר הפשר "Stratton Oakmont", אך בעצם מוכרת מניות זולות ומפוקפקות לעשירים ונוטלת לעצמה עמלות מופרזות, תוך שימוש בטקטיקות המכירה של ג'ורדן. מהר מאוד החברה מצליחה והעסק גדל מאוד.
מאות סוכני מניות מבקשים להצטרף לחברה לאחר שמתפרסמת כתבה במגזין "פורבס" אשר מכנה את ג'ורדן "הזאב מוול-סטריט" והולידה את כינויו. במקביל ג'ורדן יוצר בחברה דינמיקה קבוצתית מיוחדת שמבוססת על תאוות בצע, עשיית כסף רב ככל האפשר ללא נקיפות מצפון, נהנתנות חסרת גבולות הכוללת צריכת סמים ושירותי מין, ופולחן אישיות לג'ורדן עצמו. עם הצלחת החברה ופרסומה החל סוכן FBI לאסוף מידע על ג'ורדן, חבריו ועסקיהם.

באחת מהמסיבות שעורך ג'ורדן בביתו, הוא פוגש בנעמי לפגליה (מרגו רובי) היפהפייה ומפתח עמה רומן שמוביל לגירושין מאשתו טרזה ולנישואיהם. יחד הם מנהלים אורח חיים מלא בסמים מכל הסוגים וג'ורדן מתמכר לקוקאין ולתרופות. כאשר חייו הפרטיים ממשיכים לפרוח ולזוג החדש אף נולדת בת משותפת, מתעצמת חקירת ה-FBI ואליה מצטרפת חקירה הרשות לניירות ערך והלבנת הון של ארצות הברית. אחרי שהזמין שני סוכני FBI ליאכטה שלו ובעקיפין ניסה לשחד אותם, הבין ג'ורדן שכדי להגן על כספם ולהסתיר את מעשי הנוכלות שביצעו הוא צריך לפתוח חשבונות בנק בשווייץ על שמה של אמה, דודתה של אשתו נעמי, ועל שם קרובי משפחה שווייצרים אחרים של שותפיו. לצורך זה מבריחים הקרובים השווייצרים כ-20 מיליון דולר לז'נבה, שם נמצא הבנקאי שמלשין על ג'ורדן בהמשך.

נקודת המפנה בעלילה מגיעה כאשר השותף דוני מעורב בקטטה עם בראד (ג'ון ברנטל), אחד מהאנשים העוזרים בהעברת הכספים לשווייץ. כתוצאה מהקטטה נאסר בראד והעברות הכספים מתחילות להתגלות. עקב הלחץ מחליט דוני לסמם את ג'ורדן כדי שהבשורה תתקבל ביתר קלות. בטרם מספיק דוני לספר לו מה קרה, החוקר הפרטי מעדכן את ג'ורדן כי ה-FBI מבצע האזנות סתר בביתו ובמשרדו. ג'ורדן מבין שדוני נמצא בביתו ומנהל שיחות טלפון בנוגע לחשבון בשווייץ. הוא נוהג הביתה תחת השפעה חזקה של סמים, ובדרך הורס את המכונית ופוגע באחרות. הוא נעצר מיד באותו לילה בחשד לנהיגה תחת השפעת סמים, אולם משתחרר בהיעדר ראיות. ג'ורדן מסרב לעסקה שהציע לו ה-FBI.

במהלך טיולם של ג'ורדן, דוני ונשותיהם ביאכטה באיטליה, נעמי מתבשרת כי דודתה אמה (דרכה רשם ג'ורדן את כספו בשווייץ) נפטרה מהתקף לב ובעצם הכסף שהופקד בחשבון על חשבונה אבוד. הם מפליגים למונקו ושם מתכננים לעבור לשווייץ אך היאכטה מתהפכת כתוצאה מסערה פתאומית. לאחר שחולצו על ידי ספינה שנמצאה בסביבתם, ג'ורדן מבחין בהתפוצצות המטוס שאמור היה לקחת אותם לז'נבה, ומתחיל להבין שמזלו עומד להשתנות ועליו להתעשת.

שנתיים לאחר המקרה, הבנקאי שניהל את חשבונו בשווייץ נתפס על ידי ה-FBI ומספר את כל האמת על ג'ורדן וחבריו. כתוצאה מכך, ג'ורדן נעצר וה-FBI מציעים לו לשתף פעולה ולהפוך לעד מדינה וכך להמתיק את עונשו. לאחר מריבה קשה עם אשתו נעמי, המודיעה לו שהיא מתכוונת להתגרש ממנו, נעתר הפעם ג'ורדן להצעת ה-FBI ומוסר להם תמורת חסינות את שמות כל האנשים שעזרו לו במהלך השנים. כאשר הוא חוזר למשרדו הוא מנהל בשליחות חוקריו שיחה עם דוני אך מעביר לו בחשאי פתק שבו רשום כי הוא נושא מכשיר ציתות. הפתק, ועמו הפרת ההסכם מתגלים לאנשי ה-FBI וג'ורדן נשלח לבית סוהר בנבדה לתקופה של 36 חודשים בלבד ובתנאי מעצר קלים יחסית. סצנת הסיום מראה את ג'ורדן משתחרר ממאסרו והופך למרצה מוערך ומבוקש בתחום המכירות - הוא מוצג ברוב פאר לקראת מתן הרצאה בכנס אנשי מכירות בניו זילנד (את מנחה הכנס משחק ג'ורדן בלפורט האמיתי).

פרסים ומועמדויות
----------------

|  |  |  |  |
| --- | --- | --- | --- |
| טקס פרסי אוסקר 2014 | פרס אוסקר לסרט הטוב ביותר | מרטין סקורסזה, לאונרדו דיקפריו, ג'ואי מקפרלנד, אמה טילינגר קוסקוף | **מועמדות** |
| טקס האוסקר 2014 | פרס אוסקר לבמאי הטוב ביותר | מרטין סקורסזה | **מועמדות** |
| טקס האוסקר 2014 | פרס אוסקר לשחקן הטוב ביותר | לאונרדו דיקפריו | **מועמדות** |
| טקס האוסקר 2014 | פרס אוסקר לשחקן המשנה הטוב ביותר | ג'ונה היל | **מועמדות** |
| טקס האוסקר 2014 | פרס אוסקר לתסריט המעובד הטוב ביותר | טראנס | **מועמדות** |
| טקס גלובוס הזהב 2014 | פרס גלובוס הזהב לשחקן הטוב ביותר - סרט קומדיה או מוזיקלי | לאונרדו דיקפריו | **זכייה** |
| טקס גלובוס הזהב 2014 | פרס גלובוס הזהב לסרט הטוב ביותר - קומדיה או מוזיקלי |  | **מועמדות** |
| פרס באפט"א לקולנוע | פרס באפט"א לשחקן הטוב ביותר | לאונרדו דיקפריו | **מועמדות** |
| פרס באפט"א לקולנוע | פרס באפט"א לתסריט המעובד הטוב ביותר | טראנס וינטר | **מועמדות** |
| פרס באפט"א לקולנוע | פרס באפט"א לעריכה הטובה ביותר | תלמה סקונמייקר | **מועמדות** |
| פרס באפט"א לקולנוע | פרס דויד לוין לסרט הטוב ביותר - מיוחד | מרטין סקורסזה | **מועמדות** |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **הזאב מוול סטריט** |

* אתר האינטרנט הרשמי של הזאב מוול סטריט

* "הזאב מוול סטריט", במסד הנתונים הקולנועיים IMDb (באנגלית)

* "הזאב מוול סטריט", באתר נטפליקס

* "הזאב מוול סטריט", באתר AllMovie (באנגלית)

* "הזאב מוול סטריט", באתר Rotten Tomatoes (באנגלית)

* "הזאב מוול סטריט", באתר Box Office Mojo (באנגלית)

* "הזאב מוול סטריט", באתר Metacritic (באנגלית)

* "הזאב מוול סטריט", באתר אידיבי

* "הזאב מוול סטריט", באתר HBO Max (באנגלית)

* "הזאב מוול סטריט", במסד הנתונים הקולנועיים KinoPoisk (ברוסית)

### ביקורות

* ארז דבורה, "הזאב מוול סטריט": מושחתים, לא נמאסתם, באתר ynet, 3 בינואר 2014
* אבנר שביט‏, 'הזאב מוול סטריט': ניצחון קולנועי, כישלון מוסרי, באתר וואלה!‏, 3 בינואר 2014
* נחום מוכיח, הפשע משתלם: דיקפריו וסקורסזה עושים זאת שוב, באתר nrg‏, 3 בינואר 2014
* דני לרנר, זהב קולנועי טהור: "הזאב מוול סטריט", באתר של "רשת 13", 4 בינואר 2014 (במקור, מאתר "nana10")
* יאיר רוה, ביקורת על הסרט באתר "סינמסקופ", 5 בינואר 2014
* דורון פישלר, ביקורת על הסרט באתר "עין הדג", 12 בינואר 2014
* ריקי ממן, ביקורת על הסרט באתר "מידה", 24 במרץ 2014
* יעל שוב, "הזאב מוול סטריט" הוא סיפור הצלחה נוסף בקשר בין לאונרדו דיקפריו למרטין סקורסזה ומניה מנצחת, באתר Time Out תל אביב, 1 בינואר 2014

הערות שוליים
------------

1. 1 2  הזאב מוול סטריט, באתר Box Office Mojo

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17151691c (data)
* CANTIC: a12262523
* GND: 1140493086
* LCCN: no2014046729
* VIAF: 307475636
* WorldCat (עם VIAF): 307475636

 |